家铉翁
为旃檀像赋
稽首古旃檀，曾共释迦语。
旃檀释迦面目本来同，真身幻身何事相尔汝。
如人对镜照形像，拱兮揖兮若宾主。
须臾人去镜亦空，尔影我形两无睹。
木人漂流宇宙间，神通妙用归何许。
万人从渠索释迦，求福有时与福遇。
佛如明月行太空，向曙俄然不知处。
痴人竞向波间觅，波间本非月所住。
真邪幻邪两忘言，如来无来亦无去。
君不见佛书九译来中原，妙处乃以无言传。
莫道旃檀有口不解说，非说之说三十二相全。